Diari Oficial de la Generalitat Valenciana


Sumari del DOGV 7376, del 07-10-2014 (2014/9046)

ORDE 82/2014, de 2 d'octubre, de la Conselleria d'Educació, Cultura i Esport, per la qual s'aproven les bases reguladores per a la concessió d'ajudes a centres educatius no universitaris sostinguts amb fons públics, destinades a la realització de projectes esportius de centre que promoguen l'activitat física i l'esport i estiguen integrats en el projecte educatiu del centre.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7376

Data del DOGV
:   07-10-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/9046


Data del document
:   02-10-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 82/2014, de 2 d'octubre, de la Conselleria d'Educació, Cultura i Esport, per la qual s'aproven les bases reguladores per a la concessió d'ajudes a centres educatius no universitaris sostinguts amb fons públics, destinades a la realització de projectes esportius de centre que promoguen l'activitat física i l'esport i estiguen integrats en el projecte educatiu del centre. [2014/9046]  
PREÀMBUL  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 1/2006, de 10 d'abril, en l'article 49.1.28 establix la competència exclusiva de la Generalitat en matèria d'esports.  
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, establix en l'article 3 com una línia general d'actuació de la Generalitat «implantar i desenrotllar programes esportius en l'edat escolar, amb especial atenció a l'exercici d'activitats extraescolars de caràcter recreatiu o competitiu en els centres docents, com a garantia i mitjà de la formació integral dels jóvens».  
  
A més, en l'article 18 s'establix la possibilitat d'actuar, el personal docent de l'assignatura d'educació física, en funcions de coordinació, direcció i animació de programes i accions de promoció esportiva fora de l'horari escolar, així com el seu reconeixement i compensació.  
  
En este sentit, en l'article 34 preveu que la Generalitat reconeixerà els centres docents que promoguen l'activitat física i l'esport fora de l'horari lectiu i que estiguen integrats en el projecte educatiu del centre com a centres educatius promotors de l'activitat física i l'esport, i que s'establiran els beneficis corresponents per al professorat del centre.  
  
La Carta Europea de l'Esport identifica l'esport en edat escolar com tota activitat fisicoesportiva desenrotllada en horari no lectiu i realitzada pels xiquets i xiquetes en edat escolar orientada cap a la seua educació integral, així com al desenrotllament harmònic de la seua personalitat, procurant que la pràctica esportiva no siga concebuda com a competició, sinó que esta pràctica promoga objectius formatius i de millora de la convivència, fomentant l'esperit esportiu de participació neta i noble, el respecte a la norma i als companys/es de joc.  
El Pla Integral per a l'Activitat Física i l'Esport establix entre els seus objectius generals incrementar notablement el nostre nivell de pràctica esportiva i generalitzar l'esport en l'edat escolar. Així mateix, figuren entre els seus objectius específics per a l'edat escolar promoure la concepció de l'activitat física i l'esport com a element fonamental d'un estil de vida saludable i afavorir que els centres educatius es constituïsquen com a agents promotors d'estils de vida saludable. Per a això, una de les seues mesures consistix a impulsar la creació del projecte esportiu dins del projecte educatiu del centre, potenciant la figura del coordinador/a esportiu/iva. Al seu torn, s'ha publicat un marc nacional de l'activitat física i l'esport en edat escolar com a referent.   
Des de la Generalitat ja es duen a terme diferents programes educatius i esportius per al foment de l'activitat física i l'esport, però donada la seua transcendència en el desenrotllament personal i social dels escolars, en la millora de la salut pública i considerant la creixent preocupació per l'increment del sedentarisme, sobrepés i obesitat en els xiquets/es en edat escolar, la present orde perseguix, entre altres objectius, la formació en hàbits saludables i educació en valors, fomentant la pràctica de l'activitat física i l'esport amb l'ampliació del nombre d'escolars que la practiquen fora de l'horari estrictament lectiu.   
  
A fi de promocionar esta àrea esportiva de promoció de l'activitat física i l'esport en els centres educatius, la Conselleria d'Educació, Cultura i Esport, a través de la Direcció General de l'Esport, a la qual s'atribuïxen les funcions de promocionar i organitzar l'esport en edat escolar, té la intenció d'instrumentar un règim d'ajudes que s'ajustarà als criteris de concurrència, publicitat i objectivitat en la seua concessió.  
Per això, en virtut de les facultats que em conferix l'article 28 de la Llei 5/1983, de 30 de desembre, del Consell; l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, així com el Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esports,  
  
  
  
ORDENE  
  
Article 1. Objecte i aplicació.  
1. L'objecte de les ajudes és la realització de projectes esportius de centre durant el curs escolar que promoguen l'activitat física i l'esport fora de l'horari lectiu i estiguen integrats en el projecte educatiu del centre, així com la implantació del coordinador/a esportiu/iva de centre.  
  
2. El projecte esportiu de centre és el document marc on s'arrepleguen la filosofia, objectius, plans, actuacions i activitats per a la promoció de l'activitat física i l'esport que es realitza en el centre educatiu, tant en les seues pròpies instal·lacions com fora d'estes. Per a això, ha d'anar associat al projecte educatiu del centre i a la programació general anual per a donar coherència a l'acció educativa, i ha d'aconseguir el consens de tota la comunitat educativa implicada: consell escolar, equip directiu, claustre del professorat, AMPA, famílies i entorn local. Així mateix, haurà d'acollir-se i adherir-se al marc nacional de l'activitat física i l'esport en edat escolar.  
3. El coordinador/a esportiu/iva de centre és la persona encarregada de dinamitzar l'activitat física i l'esport de l'alumnat del centre, i ha d'orientar, planificar i executar el projecte esportiu de centre i ser la persona que actue com a nexe d'unió de l'activitat esportiva lectiva i extralectiva. Podrà ser professorat del centre i, preferentment, el de l'especialitat d'educació física, o personal extern a este, i haurà d'exigir-se la titulació adequada necessària per a impartir les activitats, que estaran en funció de la corresponent etapa educativa.  
  
Article 2. Beneficiaris i finançament  
1. Els destinataris d'esta ajuda seran els centres educatius públics i privats concertats de la Comunitat Valenciana que impartisquen Educació Primària i Educació Secundària Obligatòria.  
Els centres privats concertats hauran de reunir tots aquells requisits que establix l'article 13 de la Llei 38/2003, de 17 de novembre, General de Subvencions (LGS).  
2. Cada anualitat es convocaran aquelles ajudes incloses en els pressupostos de la Generalitat per a l'exercici corresponent, per la qual cosa no suposaran un increment del gasto pressupostat. Les ajudes convocades es finançaran amb càrrec a les aplicacions i programes pressupostaris que s'indiquen en les corresponents convocatòries.  
  
Article 3. Sol·licituds i documentació  
1. Les sol·licituds es realitzaran per mitjà d'instància dirigida a la conselleria competent en matèria d'esport, segons el model que es trobarà a disposició dels interessats en l'esmentada conselleria i en les direccions territorials d'Alacant, Castelló i València, així com a través de la seua pàgina web ?esport.gva.es?.  
2. Quan es tracte d'un centre docent públic de la conselleria competent en matèria d'educació de titularitat de la Generalitat, la sol·licitud haurà d'estar firmada per el director o directora del centre. Quan es tracte d'un centre educatiu privat concertat, la sol·licitud serà subscrita per qui figure en el Registre de Centres Docents de la Comunitat Valenciana com a titular del dit centre. En cas de persones jurídiques, la sol·licitud haurà de ser firmada per qui n'exercisca la representació legal.  
  
3. En el cas dels centres educatius privats concertats, la presentació de la sol·licitud comportarà l'autorització del sol·licitant perquè la conselleria competent en matèria d'esport obtinga directament les dades relatives al compliment de les obligacions tributàries davant de l'Administració i obligacions davant de la Seguretat Social, segons el que preveuen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
No obstant això, el centre podrà optar, en el moment d'omplir la sol·licitud, per denegar expressament a la conselleria que convoca estes ajudes l'autorització a què es referix el paràgraf anterior, i en este cas haurà d'aportar, junt amb la sol·licitud, els certificats d'estar al corrent en el compliment de les obligacions tributàries i davant de la Seguretat Social, en la forma establida en l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
4. La instància s'acompanyarà de la següent informació i documentació:  
a) Projecte esportiu de centre que promoga l'activitat física i l'esport, aprovat pel claustre i el consell escolar del centre i integrat en el projecte educatiu del centre i en la programació general anual del centre, i que continga com a mínim la informació següent:  
  
- Denominació del centre educatiu, NIF i director/a.  
- Coordinador/a esportiu/iva de centre. Dades i relació amb el centre.  
- Justificació i objectius del projecte. Adhesió al marc nacional de l'activitat física i l'esport en edat escolar. Programes coeducatius.  
  
- Metodologia, seguiment i avaluació del projecte.  
- Pla d'activitats físiques i/o esportives previstes. Calendari, periodització i distribució horària d'estes. Nombre d'hores totals del projecte.  
  
- Instal·lacions previstes, equipament esportiu i material disponible.  
  
- Recursos humans. Organigrama que reflectisca la dedicació i responsabilitat de les diferents persones o càrrecs (coordinador, familiars, docents, etc.).  
- Grau d'implicació dels distints membres de la comunitat educativa i esportiva. Grau de participació del professorat del centre en les activitats.  
- Entitat que desenrotlla el projecte esportiu de centre: el mateix centre educatiu, AMPA, clubs esportius, el municipi o ens local, associació esportiva, empreses de servicis i altres persones o entitats.  
  
- Titulació acadèmica i/o esportiva del coordinador/a de centre, del personal tècnic i d'aquelles persones que participen directament o indirectament en el desenrotllament de les activitats físiques i esportives. Relació amb el centre.  
- Programa de suport o accions concretes destinades a la formació del personal tècnic esportiu.  
- Pressupost detallat d'ingressos, gastos i recursos necessaris.  
- Mesures de difusió de les activitats físiques i/o esportives del projecte esportiu (web, xarxes socials, blog, revista, etc.).  
- Relacions amb altres entitats de l'entorn més pròxim que ajuden a incrementar i/o diversificar l'oferta esportiva.  
- Característiques de l'alumnat a qui van dirigides les activitats i la previsió de participació d'este.  
- La condició de centre participant en els Jocs Esportius de la Comunitat Valenciana i/o la campanya d'activitats nàutiques «A la mar».  
b) Cessió de drets de propietat intel·lectual. Els autors dels projectes seleccionats es comprometen a cedir gratuïtament i per escrit a la Generalitat els drets de reproducció, distribució, comunicació pública (modificació d'obra incloent-hi les traduccions) d'estos per al seu exercici en l'àmbit territorial de l'Estat espanyol en els termes establits en el Reial Decret Legislatiu 1/1996, de 12 d'abril, pel qual s'aprova el text refós de la Llei de Propietat Intel·lectual, regularitzant, aclarint i harmonitzant les disposicions legals vigents sobre la matèria (BOE 97, 22.04.1996).  
  
En els mateixos termes indicats en l'apartat anterior, els coordinadors dels projectes esportius a qui es referix l'article 1.3 d'esta orde, en representació de tots els membres de l'equip, hauran d'aportar l'esmentada declaració de cessió de propietat intel·lectual, segons el model que es trobarà a disposició dels interessats.  
c) Certificat del secretari/ària del centre, amb el vistiplau del director/a, on conste:  
- Que les activitats fisicoesportives que es consignen en el projecte esportiu de centre es duran a terme en horari no lectiu i que el centre cedirà l'espai físic i la infraestructura requerida per a dur a terme les activitats.  
- Que el projecte esportiu s'acull i s'adherix al marc nacional de l'activitat física i l'esport en edat escolar.  
- Que el projecte esportiu ha sigut aprovat pel claustre i el consell escolar del centre i està integrat en el projecte educatiu del centre i en la programació anual.  
d) Model de domiciliació bancària en la qual conste la titularitat del compte on es vullga rebre l'ajuda sol·licitada, excepte quan ja s'haja presentat dins del mateix exercici econòmic davant de la direcció general amb competència en matèria d'esport en compliment d'una altra convocatòria d'ajudes, i sempre que s'indique expressament en quina convocatòria ha sigut presentat.  
e) En el cas dels centres educatius privats concertats, hauran de presentar declaració responsable de no estar incursos en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions. Este requisit podrà realitzar-se per mitjà de l'ompliment del corresponent apartat del model de sol·licitud d'ajuda.  
5. A més de la informació i documentació assenyalada, l'òrgan instructor podrà demanar-ne qualsevol altra que considere necessària per al millor coneixement i comprensió de l'aplicació de l'ajuda.  
6. Les sol·licituds, junt amb la documentació requerida, es presentaran en el Registre General de la conselleria amb competència en matèria d'esport o en els registres de les direccions territorials amb competència en matèria d'esport d'Alacant, Castelló i València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de documentació presentada es faça constar clarament el nom de l'oficina i la data, lloc i hora d'admissió.   
Quan la sol·licitud no es presente en cap dels registres dependents de la conselleria amb competència en matèria d'esport, es recomana remetre via fax o correu electrònic a ?promocion\_xvj@odr.ri- una còpia de la sol·licitud presentada.  
7. Així mateix, podrà realitzar-se la presentació telemàtica de les sol·licituds, i per a això s'accedirà al catàleg de servicis públics interactius de la Generalitat accessibles a través de ?www.tramita.gva.es- y se seleccionarà el servici corresponent. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persones físiques), ambdós emesos per l'Autoritat de Certificació de la Comunitat Valenciana. En cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de manera telemàtica, se'n farà l'entrega per registre d'entrada, en el termini més breu possible dins de l'establit en la base 4.1.  
  
  
Article 4. Termini presentació i esmena  
1. El termini de presentació de sol·licituds, junt amb la resta de documentació requerida, serà de 30 dies naturals a comptar de l'endemà de la publicació en el Diari Oficial de la Comunitat Valenciana de la convocatòria anual, excepte si en la convocatòria se n'establix un altre de diferent. L'incompliment d'este termini determinarà automàticament l'exclusió.  
2. Quan la sol·licitud no reunisca els requisits o falte algun document complementari dels exigits, es requerirà a les persones interessades que ho esmenen en el termini de deu dies, amb indicació que, si així no ho fan, es considerarà que han desistit de la seua petició prèvia resolució dictada a este efecte, de conformitat amb el que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 5. Procediment, tramitació i resolució  
1. El procediment s'iniciarà d'ofici, en règim de concurrència competitiva, per convocatòria pública mitjançant una resolució dictada pel titular de la direcció general amb competència en matèria d'esport, en la qual es farà menció expressa a esta orde.  
2. L'òrgan encarregat de la instrucció i ordenació del procediment serà el servici adscrit a la direcció general amb competència en matèria d'esport que tinga atribuïdes les funcions de promoció de l'esport i activitat física, que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
3. Examinades les sol·licituds, aquelles que complisquen i acrediten els respectius requisits seran avaluades per una comissió tècnica d'avaluació, formada, almenys, per cinc membres de la direcció general amb competència en matèria d'esport, nomenats en la corresponent convocatòria.  
El règim jurídic de la comissió serà l'establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
4. Esta comissió, a través de l'òrgan instructor, elevarà al director general amb competència en esport la corresponent proposta d'ajudes.  
  
5. A la vista de la proposta de resolució formulada, el titular de la direcció general amb competència en matèria d'esport resoldrà la concessió o denegació de les sol·licituds presentades en el termini màxim de sis mesos a comptar de la publicació de la convocatòria anual en el Diari Oficial de la Comunitat Valenciana.  
6. Sense perjuí del que disposa l'article 7, apartat 2, la direcció general amb competència en matèria d'esport notificarà als interessats a través de la seua publicació en el Diari Oficial de la Comunitat Valenciana la resolució de concessió o denegació de les sol·licituds presentades, en el mateix termini de sis mesos. Esta publicació substituïx la notificació individual i té els mateixos efectes, d'acord amb l'article 59.6 b) LRJAP-PAC.  
7. Transcorregut este termini sense que s'haja dictat i publicat la resolució expressa, els sol·licitants podran considerar desestimades les seues sol·licituds per silenci administratiu. Tot això, sense perjuí de l'obligació legal de resoldre que té l'Administració.  
  
Article 6. Criteris de valoració  
1. Una vegada constituïda la comissió tècnica d'avaluació, esta procedirà a l'estudi i la valoració de les sol·licituds comprovant el compliment dels requisits establits en estes bases. Per a la concessió o denegació, si és el cas, de les ajudes corresponents, així com la seua quantificació econòmica, es valorarà la qualitat i viabilitat del projecte fins una puntuació màxima de 100 punts atenent els criteris següents:  
  
a) Projecte esportiu del centre i adequació a les característiques de la convocatòria: fins a un màxim de 20 punts.  
Concreció i claredat en la justificació i objectius del projecte. Inclusió de programes esportius coeducatius que fomenten, entre altres, actituds i valors que afavorisquen la igualtat de gènere, que potencien el joc net, l'educació en valors i els hàbits saludables. Metodologia, seguiment i avaluació del projecte.  
b) Nombre d'activitats físiques i/o esportives previstes i duració d'estes: fins a un màxim de 10 punts.  
c) Dades quantitatives sobre la utilització de les instal·lacions utilitzades i distribució temporal i horària: fins a un màxim de 10 punts.  
  
d) Recursos humans. Persones implicades directament o indirectament en el desenrotllament de les activitats físiques i/o esportives, així com la seua dedicació. Grau de participació del professorat del centre en les activitats: fins a un màxim de 10 punts.  
e) Nivell de qualificació professional del personal tècnic esportiu. Realització de programes de suport o accions concretes destinades a la formació: fins a un màxim de 10 punts.  
f) Pressupostos. Nivell d'autofinançament. Capacitat de generar finançament amb fons propis o altres ajudes o recursos: fins a un màxim de 10 punts.  
g) Mesures de difusió de les activitats esportives i relacions amb altres entitats de l'entorn més pròxim que ajuden a incrementar i/o diversificar l'oferta esportiva: fins a un màxim de 10 punts.  
h) Característiques de l'alumnat: fins a un màxim de 20 punts.  
- Nombre d'alumnes implicats en les activitats. Presència d'alumnes en les activitats en situació social desfavorida i/o amb necessitats educatives especials.  
- Participació del centre en els Jocs Esportius de la Comunitat Valenciana i/o la campanya d'activitats nàutiques «A la mar».  
2. La comissió tècnica d'avaluació valorarà els projectes presentats i establirà un orde de prelació entre els projectes que hagen aconseguit superar els 50 punts per mitjà de la comparació de les sol·licituds presentades i es realitzarà l'assignació econòmica corresponent.  
  
  
Article 7. Publicitat de les subvencions concedides  
1. Seran objecte de publicitat en el Diari Oficial de la Comunitat Valenciana les subvencions que hagen sigut concedides, d'acord amb el que disposa l'article 18 de la LGS.  
2. No obstant això, quan els imports de les subvencions concedides, individualment considerades, siguen de quantia inferior a tres mil euros, la publicitat d'estes en el Diari Oficial de la Comunitat Valenciana podrà ser substituïda, quan així es preveja en la corresponent convocatòria, per la seua publicació en la pàgina web de la conselleria amb competències en matèria d'esport.  
  
Article 8. Obligacions dels beneficiaris  
1. Els centres educatius beneficiaris de les ajudes estan obligats a:  
a) La realització, justificació, difusió de l'activitat i resta de condicions establides en l'article 14 de la LGS, així com en l'article 47 del TRLHPGV.  
b) Fer constar expressament en les activitats, actes i material de difusió, publicitat i web del centre educatiu la col·laboració de la Generalitat i de la conselleria competent en matèria d'esport.  
2. Quedarà sense efecte la concessió de l'ajuda si no es realitza l'activitat que va motivar la seua concessió, si deixen de reunir-se els requisits que es van exigir o si s'incomplixen, sense causa que ho justifique, les condicions establides en les presents bases.  
  
Article 9. Modificació de la resolució de concessió  
La modificació de la resolució de concessió de subvenció s'ajustarà al que establix l'apartat 8 de l'article 47 del TRLHPGV.  
  
Article 10. Procediment de pagament, forma i termini de justificació  
1. Els centres docents públics de la conselleria competent en matèria d'educació de titularitat de la Generalitat rebran la quantitat adjudicada una vegada es publique la resolució en el Diari Oficial de la Comunitat Valenciana de conformitat amb allò que disposa l'article 5.6 d'esta orde. El lliurament de la dita quantitat s'efectuarà per mitjà d'ordes de pagament en ferm, a proposta de la conselleria competent en matèria d'educació, amb càrrec al pressupost anual de l'exercici corresponent. Atés el caràcter de sobredotació per gastos extraordinaris de funcionament, en els documents de control de l'activitat econòmica del centre hauran d'especificar-se els ingressos i els gastos que es produïsquen per raó d'esta convocatòria. Els centres adjuntaran la justificació de l'import de l'ajuda concedida a la justificació anual que han d'efectuar d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV 2526, de 9.06.1995).  
2. Per a els centres privats concertats, el lliurament de l'ajuda concedida es produirà d'una sola vegada, a la finalització de l'activitat subvencionada i amb la justificació documental prèvia dels gastos corresponents a la realització de l'activitat.  
3. Així mateix, per al cobrament de l'ajuda, els centres educatius beneficiaris hauran de presentar un compte justificatiu amb la documentació següent:  
a) Memòria d'actuació justificativa del compliment de les activitats detallades en el projecte esportiu de centre, amb indicació de:  
- Relació de persones o entitats organitzadores de les activitats.  
- Nombre d'alumnes participants en cada una d'estes.  
- Activitats realitzades i programades no realitzades.  
- Calendari i horaris de les activitats.  
- Instal·lacions utilitzades i material.  
- Organigrama que reflectisca la dedicació i grau de responsabilitat de les diferents persones.  
- Programa de suport a la formació del personal tècnic esportiu.  
- Mesures de difusió del projecte esportiu efectuades.  
- Relacions amb altres entitats de l'entorn.  
- Mesures per al seguiment i avaluació del projecte.  
b) Memòria econòmica justificativa: liquidació detallada d'ingressos i gastos amb una relació classificada de tots els ingressos i gastos ocasionats per la realització de totes les activitats incloses en el projecte esportiu, amb indicació del creditor, concepte, import i data d'emissió.  
  
c) Certificat del centre escolar relacionant el professorat implicat en el projecte als efectes de reconeixement de la formació permanent prevista en l'article 12.  
4. Si l'activitat subvencionada es finança, a més de l'ajuda, amb fons propis o altres ajudes o recursos, haurà d'acreditar-se en la justificació l'import, procedència i aplicació dels dits fons a l'activitat subvencionada.  
5. Queden exclosos de la possibilitat de la seua justificació amb fons procedents de l'ajuda de la direcció general amb competència en matèria d'esport els gastos ocasionats per obres o adquisició d'immobilitzat.  
  
6. El termini de justificació finalitzarà el 30 de setembre de l'any en què finalitze el curs escolar de l'activitat subvencionada, sense perjuí del que disposa l'article 70 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
  
Article 11. Causes de reintegrament de les ajudes  
1. La invalidesa i el reintegrament de les subvencions concedides es regularà de conformitat amb allò que disposa l'article 36 i següents de la Llei 38/2003, de 17 de novembre, General de Subvencions, per a els centres privats concertats.  
2. Podrà ser motiu de minoració de la subvenció no haver justificat la totalitat de gastos sense un raonament motivat de les causes que ho justifiquen adequadament.  
  
Article 12. Reconeixement formació permanent  
1. El projecte esportiu de centre es reconeixerà amb un màxim de 400 hores de formació permanent, a repartir entre els participants del projecte, en aplicació de l'Orde 65/2012, de 26 d'octubre, de la Conselleria d'Educació, Formació i Ocupació, sobre el model de formació permanent del professorat i el disseny, reconeixement i registre de les activitats formatives.  
2. A cada professor participant se li reconeixerà un màxim de 60 hores i un mínim de 15 hores. La suma de les hores de tots els participants no podrà excedir el màxim de duració del projecte, excepte en cas que tots els participants tinguen assignats el mínim d'hores.  
  
3. El coordinador/a esportiu/iva de centre que siga professor rebrà una certificació de 60 hores de coordinació del projecte.  
4. Les certificacions seran expedides pel servici que tinga atribuïdes les funcions de formació del professorat de la conselleria competent en matèria d'educació, en acabar el projecte esportiu del curs escolar corresponent.  
  
DISPOSICIONS ADDICIONALS  
  
Primera. Reconeixement centres educatius promotors activitat física i esport  
Els centres que resulten beneficiaris de les ajudes regulades per les presents bases seran reconeguts com a centres educatius promotors de l'activitat física i l'esport de la Comunitat Valenciana, d'acord amb l'article 34 de la Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana.  
  
Segona. Delegació i desplegament  
Es delega en la persona titular de la direcció general amb competència en matèria d'esport la facultat de convocar, concedir o denegar estes ajudes, i se l'autoritza a modificar els termes i terminis previstos en les bases quan concórreguen circumstàncies que ho aconsellen, així com a adoptar les mesures oportunes per al compliment i aplicació d'esta orde i per a resoldre totes les incidències que es plantegen en la seua interpretació i execució.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o d'un rang inferior que s'oposen al que disposa la present orde.  
  
  
DISPOSICIONS FINALS  
  
Primera. Dret supletori  
En tot el que no preveu esta orde, els beneficiaris se sotmetran al que establix la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de la Llei General de Subvencions, així com als preceptes en vigor del text refós de la Llei d'Hisenda Pública de la Generalitat Valenciana, aprovat per decret legislatiu de 26 de juny de 1991, i a la Llei de Pressupostos de la Generalitat.  
  
Segona. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 2 d'octubre de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET